RU में साढ़े तीन घंटे देर से पहुंचे सिंगर, 25 मिनट ही किया परफॉर्म
Rajasthan University Student Union General Secretary Office Inauguration - राजस्थान यूनिवर्सिटी (RU) में मंगलवार दोपहर छात्र बेकाबू हो गए। पंजाबी सिंगर परमिश वर्मा के लिए बनाए गए स्टेज के पास का बैरिकेड तोड़ डाला
राजस्थान यूनिवर्सिटी (RU) में मंगलवार दोपहर छात्र बेकाबू हो गए। पंजाबी सिंगर परमिश वर्मा के लिए बनाए गए स्टेज के पास का बैरिकेड तोड़ डाला। पुलिस फौरन हरकत में आई और लाठीचार्ज कर छात्रों को खदेड़ा। पुलिस को करीब 25 मिनट के अंदर 3 बार लाठीचार्ज करना पड़ा।
मंगलवार दोपहर करीब एक बजे RU के छात्रसंघ महासचिव कार्यालय का उद्घाटन बीजेपी के संगठन महामंत्री चंद्रशेखर और जयपुर ग्रेटर की मेयर सौम्या गुर्जर ने किया। महासचिव अरविंद जाजड़ा ने छात्रों के लिए 365 दिन काम करने का वादा किया। जाजड़ा ने कहा- मैंने अब तक छात्रों के लिए खूब लट्ठ खाए हैं। आगे भी यूनिवर्सिटी के छात्रों को मेरी जरूरत पड़ी तो मैं हर मोर्चे पर उनके साथ खड़ा रहूंगा। यूनिवर्सिटी के घूमर मैदान पर हुए उद्घाटन समारोह में पंजाबी सिंगर परमिश वर्मा को बुलाया गया था। वह तीन घंटे लेट से दोपहर करीब साढ़े तीन बजे घूमर मैदान पर पहुंचे। परमिश ने स्टेज पर पहुंचते ही घुटनों के बल बैठकर छात्रों से माफी मांगी। बोला- माफी चाहता हूं मैं देरी से आया।
इससे करीब 15 से 20 मिनट पहले वहां मौजूद छात्र बेकाबू हो गए। वहां बनाए गए बैरिकेड तोड़ डाला। पुलिस ने लाठी मारकर छात्रों को भगाया। सिंगर के आने के बाद एक बार फिर दोपहर करीब साढ़े तीन बजे छात्र बेकाबू हुए। पुलिस को फिर लाठी फटकारनी पड़ी। फिर कुछ देर शांत रहने के बाद करीब पौने चार बजे छात्रों ने फिर हुड़दंग मचाना शुरू कर दिया। पुलिस बल ने फिर से लाठी मार-मारकर छात्रों को शांत कराया। हालांकि किसी को भी गंभीर चोटें नहीं आई हैं।
राजस्थान यूनिवर्सिटी में सिंगर परमिश को देखने के लिए स्टूडेंट्स के साथ बड़ी संख्या में आम जनता भी पहुंची थी। इस दौरान परमिश ने जनता की फरमाइश को ध्यान में रखते हुए अपने सुपर हिट सॉन्ग्स पर परफॉर्म किया। इस दौरान ऑडियंस झूमने लगी।
कुछ ही देर की परफॉर्मेंस के बाद भीड़ बेकाबू हो गई। इसके बाद पुलिस अधिकारियों ने स्टेज पर पहुंच परमिश से परफॉर्मेंस रोकने की अपील की। इसके बाद भी उन्होंने एक और गाने पर परफॉर्म किया। परमिश 25 मिनट में ही अपनी परफॉर्मेंस खत्म कर पंजाब के लिए रवाना हो गए।
राजस्थान यूनिवर्सिटी के डीएसडब्ल्यू नरेश मलिक ने कहा- पंजाबी सिंगर निर्धारित वक्त पर यूनिवर्सिटी नहीं पहुंच पाए थे। उन्हें सुनने के लिए छात्रों की बहुत ज्यादा भीड़ घूमर मैदान में पहुंच गई थी। भीड़ को काबू करने के लिए पुलिस द्वारा हल्का बल प्रयोग किया गया था। किसी छात्र को कोई चोट नहीं आई है।
ये भी पढ़ें
रंधावा बोले- बेवजह बयानबाजी करने वाले नेताओं पर एक्शन होगा:पायलट के संभाग सम्मेलनों में नहीं आने पर कहा- कहीं बिजी होंगे, कोई खास बात नहीं
कांग्रेस में बेवजह बयानबाजी करने वाले नेताओं के खिलाफ प्रदेश प्रभारी प्रभारी सुखजिंदर सिंह रंधावा ने कार्रवाई करने की चेतावनी दी है। प्रभारी रंधावा ने कहा- जिन नेताओं ने बयानबाजी की है, उन को बुलाकर मैं बात करूंगा। मेरे से ज्यादा कोई सुन भी नहीं सकता। फिर भी अगर कोई बयानबाजी करेगा तो एक्शन तो करना ही पड़ेगा। फिर भी बयानबाजी करते हैं तो कार्रवाई करनी ही होगी। रंधावा कांग्रेस वॉर रूम में मीडिया से बातचीत कर रहे थे। (पूरी खबर पढ़ें)